Wyndruifoes 2021 – Swartland Joernaal Skip to content
Volgens die jongste skatting deur SAWIS (Suid-Afrikaanse Wynbedryf Inligting en -Stelsels) en Vinpro word verwag dat die wyndruifoes in hierdie stadium ietwat groter sal wees as in 2020, maar steeds kleiner as die 15 jaar gemiddeld van 1.37 miljoen ton.
Die skatting in Januarie was die tweede van vyf jaarlikse beramings voordat die finale oesverslag in Mei vanjaar bekend gemaak sal word.
"Deurslaan was ook laat en stadig weens matige temperature sedert die begin van die somer, en ons het minder skielike temperatuurstygings gesien as gewoonlik wat sonbrandskade beperk en help om die geure te behou. Produsente moet egter op die uitkyk wees vir donsskimmel en witroes en dit proaktief bestuur," sê Conrad.
Parstyd het ongeveer twee weke later as gewoonlik begin wat tot die bedryf se voordeel óf nadeel kan wees.
Vinpro is bly dat wynbesighede weer kan begin handel dryf met die onmiddellike opheffing van die verbod op plaaslike drankverkope, maar sal as prioriteit voortgaan met verskeie aksies om die bedryf se volhoubaarheid in die langtermyn te verbeter.
"Die oopstel van wynverkope vir tuisverbruik van Maandag tot Donderdag, asook wynkelders vir verbruik in restaurante en proelokale regdeur die week en oor naweke sal help om van ons plaaslike wynverkope terug te bring na meer volhoubare vlakke," sê Rico Basson, Vinpro-bestuurshoof.
"Hoewel ons bly is dat besighede weer 'n inkomste kan verdien, lê 'n baie lang en moeilike herstelpad vir wynverwante besighede voor en is dit selfs vir sommige besighede te laat."
Vinpro bou as prioriteit voort op verskeie aksies waarvoor die organisasie hom oor die afgelope 10 maande beywer het.
"Ons moet eerstens verseker dat ons bedryf nie weer landswyd soos 'n ligskakelaar aan- en afgeskakel word deur die regering ongeag verskille in die Covid-19 status in die onderskeie provinsies nie."
"Covid-19 bly egter 'n ernstige realiteit wat die lewens en lewensbestaan van Suid-Afrikaners in gevaar stel.
"Ons as bedryf verbind ons daartoe om steeds voorkomende maatreëls van plaasvlak tot kleinhandel proaktief te implementeer om werknemers, verbruikers en breër wynbedryfgemeenskappe te beskerm. Ons bly ook deel neem aan gesprekke rondom 'n risiko-aangepaste benadering om die ekonomie verder oop te maak en oop te hou," sê Basson.
"Vinpro en ons lede beywer ons vir die verantwoordelike verbouing, produksie, bemarking, verkoop en verbruik van ons produkte, waarvoor ons wêreldwyd erkenning ontvang het," sê Basson.